
     Forord
    
   

   
    Denne boken er skrevet for lærere av en spesialpedagog og lærerutdanner. Den handler om utfordringer og muligheter som oppstår når vi som arbeider i og sammen med skolen, forsøker å realisere intensjonen om en inkluderende, likeverdig og tilpasset opplæring til beste for alle elever. Ideen til boken kom fra forlagsredaktør Hallvard Aamlid, og vi har sammen videreutviklet hans idé til det boken har blitt i dag. Boken er skrevet for lærere som skal jobbe i skolen. Den har en spesialpedagogisk forankring, men den har fokus på utfordringene til vanlige lærere og på de gode eksemplene – på de som har fått til å møte elevmangfoldet.
   

   
    Hvem er så jeg som skriver denne boken? Jeg er ansatt ved Institutt for grunnskole- og faglærerutdanning ved OsloMet, og jeg har bakgrunn som logoped og spesialpedagog i både spesialisthelsetjenesten og Statped. Jeg har dermed arbeidet tett sammen med både lærere og spesialpedagoger for å sørge for inkluderende og tilpasset opplæring for elever i alle aldre og med svært sammensatte utgangpunkt for læring. De siste årene har jeg også sammen med de første kullene på femårig lærerutdanning utforsket pedagogiske og didaktiske utfordringer og muligheter i et slikt arbeid. I tillegg er jeg tante til en elev med autisme. Gjennom samtaler med både han og hans foreldre har jeg fått innblikk i både vellykkede og kanskje mindre vellykkede løsninger på hans unike forutsetninger for læring. Derfor er jeg også spesielt opptatt av lærerens rolle i arbeidet for å bidra til å gi elever med særskilte behov gode opplevelser og godt læringsutbytte gjennom 10 års grunnskole. Dette er grunnen til at jeg ville skrive denne boken.
   

   
    Først vil jeg takke Hallvard. Uten ditt initiativ hadde jeg aldri kommet på at akkurat jeg skulle skrive denne boken. Dernest vil jeg takke alle lærere, foreldre og barn som har gitt meg praktisk erfaring med inkludering og tilpasset opplæring. Takk også til mine kolleger som jeg har hatt mange og gode faglige samtaler med.
   

   
    Oslo, august 2021
   

   
    
     Silje Hølland

